b'\n_START_ARTICLE_\nJo\xc5\xbeef Balant\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0olal se je v Ljubljani, bogoslovje je \xc5\xa1tudiral v centralnem semeni\xc5\xa1\xc4\x8du v Gradcu in po posve\xc4\x8denju 15. novembra 1789 \xc5\xa1e eno leto na dunajski univerzi. Kot kaplan je slu\xc5\xbeboval v Kresnicah (1791) in Velikih La\xc5\xa1\xc4\x8dah ter kot katehet na glavni \xc5\xa1oli v Ljubljani, 1798 je postal profesor moralne in pastoralne teologije na liceju, 1805 stolni kanonik in nadzornik ljudskih \xc5\xa1ol. V tem \xc4\x8dasu je bil udele\xc5\xbeen pri pregledovanju Japljeve biblije. V \xc4\x8dasu Ilirskih provinc je bil ravnatelj na akademiji (1810-1813), po odhodu Francozov je zopet pou\xc4\x8deval moralko in pastoralko in vodil licej. Leta 1815 je bil imenovan za gubernijalnega svetnika v Trstu, 1816 se je v isti lastnosti vrnil v Ljubljano, kjer je ostal do 1818, ko ga je 8. marca cesar Franc I. imenoval za gori\xc5\xa1kega \xc5\xa1kofa. \xc5\xa0kofovsko posve\xc4\x8denje je prejel 22. novembra 1818 v Ljubljani, \xc5\xa1kofovsko stolico pa je zasedel 10. januarja 1819. Kot \xc5\xa1kof je od samega za\xc4\x8detka skrbel za duhovni\xc5\xa1ki nara\xc5\xa1\xc4\x8daj. Dva dni po njegovi intronizaciji sta za\xc4\x8deli delovati centralno semeni\xc5\xa1\xc4\x8de za Primorje in modroslovno-bogoslovno u\xc4\x8dili\xc5\xa1\xc4\x8de v Gorici. Ko so se 1830 na novo uredile \xc5\xa1kofijske meje, se je od Gorice odcepilo 16 \xc5\xbeupnij in kurij (vipavska dekanija in \xc4\x8crni Vrh pri Idriji) in pripojilo k ljubljanski \xc5\xa1kofiji. Z bulo 3. avgusta 1830 je pape\xc5\xbe Pij VIII. povzdignil Gorico v nad\xc5\xa1kofijo, njega pa v nad\xc5\xa1kofa in metropolita ilirskega s podrejenimi \xc5\xa1kofi ljubljanskega in tr\xc5\xbea\xc5\xa1kega gubernija - torej z ljubljanskim, tr\xc5\xbea\xc5\xa1ko-koprskim, pore\xc5\xa1ko-puljskim in kr\xc5\xa1kim \xc5\xa1kofom kot sufragani (sufragan; nad\xc5\xa1kofu podrejen \xc5\xa1kof). S tem je postal prvi Slovenec, ki je prejel naziv nad\xc5\xa1kofa. Zadnja leta je bolehal in umrl 11. maja 1834._NEWLINE_Kot osnovno\xc5\xa1olski nadzornik ljubljanske \xc5\xa1kofije je pospe\xc5\xa1eval zlasti ustanavljanje pode\xc5\xbeelskih trivialk (trivialka je bila nekdanja pode\xc5\xbeelska osnovna \xc5\xa1ola, uvedena s \xc5\xa1olsko reformo Marije Terezije), nedeljskih ponavljalnih in za\xc4\x8detnih \xc5\xa1ol, se bojeval za pou\xc4\x8devenje v sloven\xc5\xa1\xc4\x8dini, za slovenske osnovno\xc5\xa1olske u\xc4\x8ditelje, za lo\xc4\x8ditev u\xc4\x8diteljske slu\xc5\xbebe od cerkovni\xc5\xa1ke, za bolj\xc5\xa1e triletno izobra\xc5\xbeevanje u\xc4\x8diteljskih kandidatov v sloven\xc5\xa1\xc4\x8dini ter z Matev\xc5\xbeem Ravnikarjem in Francem Serafinom Metelkom dosegel, da je bila 1818 sloven\xc5\xa1\xc4\x8dina z metodiko predmet poklicnega izobra\xc5\xbeevanja u\xc4\x8diteljskih kandidatov v Ljubljani._NEWLINE_Nad\xc5\xa1kof Balant sodi med na\xc5\xa1e najpomembnej\xc5\xa1e cerkvene osebnosti in hkrati tudi med na\xc5\xa1e pomembne narodnobuditeljske duhovnike in \xc5\xa1olnike. Zaslu\xc5\xbeen je za razvoj osnovnega, vi\xc5\xa1jega in visokega \xc5\xa1olstva. Od njegove polsestre Ne\xc5\xbee sin, Jernej Legat, je tudi postal \xc5\xa1kof, in sicer v \xc5\xa0kofiji Trst in Koper.'